Ваше Светейшество,

Уважаеми народни представители, министри,

Почитаеми академици и член-кореспонденти,

Скъпи колеги и гости,

**Скъпи колеги и гости,**

За мен е огромно удоволствие и привилегия да ви приветствам с „Добре дошли“ в зала „Проф. Марин Дринов“, където по традиция тържествено отбелязваме 24 май в навечерието на празника. Събираме се, за да се подготвим заедно, духовно и вглъбено за националното честване по улиците на столицата, пред паметниците на Св. св. Кирил и Методий и техните ученици, пред бюстовете и статуите на нашите книжовници и мислители от различни епохи, дали своя изявен принос към запазването на езика, културата и духовното богатство на нашия народ.

Мястото по дефиниция е Българската академия на науките в качеството ѝ на отговорен наследник на Българското книжовно дружество, основано преди да се възстанови съвременната българска държава с нейните институции и инсигнии. Случването на това основаване извън пределите на родината, в Браила, и в условията на липсваща национална независимост показват колко важна за оцеляването ни е била книжовността и респективно, колко надвечно и извънпространствено е Словото, особено когато то проговаря на старобългарски и по-късно на новобългарски. Така, макар за час-два, Академията се превръща в пулсиращо сърце на отечеството, което олицетворява българщината с присъщия ѝ стремеж към знание и прогрес.

С гордост днес можем да заявим, че Българската академия на науките продължава делото колкото на своите основатели, обожаващи книжовността, толкова и на самите Св. св. Кирил и Методий и техните ученици в мисията им да ограмотяват, образоват и възпитават нацията. Със своите изследвания учените от БАН, заедно със своите колеги от висшите училища, пазят чист и правилен българския език, пишат и публикуват обективната истина за българската история и култура, отстоявайки националните приоритети и нашата идентичност. В своята работа през годините българските учени разпространяват знанието за наследството на нашите книжовници, полагат значими усилия за неговото популяризиране в Европа и света.

През последните десетилетия акцентът на изследванията на нашите старобългаристи се премести върху ролята на учениците на двамата солунски братя, които разпространяват славянската писменост - първо глаголицата, а по-късно и кирилицата. При все това съществуват още важни аспекти от живота и делото на Св. св. Кирил и Методий, които трябва да бъдат осветени и популяризирани по-активно. В контекста на тези ни усилия е и изложбата на колегите от Кирило-методиевския научен център „По следите на учениците: Кирило-Методиевския маршрут в България - част от Европейския културен маршрут на Съвета на Европа“, която откриваме днес в БАН.

Разбира се, утрешният празник е и на българската азбука, просвета, култура и на славянската книжовност. В това отношение в Академията се полагат системни усилия за популяризирането на обективната истина, че кирилицата е всъщност българска азбука. Още през 2022 г. издателството на БАН отпечата на английски език сборника *Българските азбуки*, който се опитваме да разпространим извън границите на отечеството и най-вече да го представим в Европейския парламент, за което ни е необходима подкрепата на държавата. Това ще е важна стъпка в отстояването на националното ни самочувствие, за налагането на българското самосъзнание сред диаспората, за създаване на памет, но и знание не само у нас, но и сред другите за нашите азбуки.

Утре ще почетем и българската просвета, ще отдадем почит към всички, посветили живота си на обучението и възпитанието на поколения българи. Затова е важно да си припомним, че още през 1857 г. в Пловдив и други наши градове вече се е чествал празникът на Св. св. Кирил и Методий като ден на училището и просвещението. От 1863 г. пък 11 май става официален църковен празник на равноапостолните свети братя, а след Освобождението - и общоучилищен празник на славянските първоучители. Затова нека си припомним за трепетното вълнение, с което всички като малчугани сме купували цветя за своите горди и красиви учителки, за да ни поведат по павираните улици на градовете в трогателно шествие с портрети на просветители и книжовници вместо хоругвите и иконите от епохата на Възраждането. Това вълнение за мнозина се е претворило и в най-свидния спомен от детството. Нека отдадем на учителите и професорите си своя респект, че са ни събудили за знанието, че са били взискателни и търпеливи, за да ни направят мислещи и добри хора.

Колкото в областта на просветата, толкова и за българската култура, учените от БАН правят възможното за да поддържат високо нивото им. Колегите участват активно в преподаването на всички равнища в системата на образованието, пишат и консултират учебници, участват активно в процесите за утвърждаване на българистиката извън родината, подпомагат със своята експертиза промените в учебните програми, катализират навлизането на иновации в дидактичните методи, работят по новите технологии, които да улеснят достъпа до знание на все по-широки кръгове от младежи, и не само.

Със своите музеи Академията осъществява идеята на европейското Просвещение за обучение в музейна среда, добавяйки към нея елементите на дигиталната епоха, в която живеем. Широкомащабната издателска дейност на БАН, изложбените инициативи, лекциите, концертите, изследванията в областта на културно-историческото ни наследство, на изкуствата в европейски контекст, също допринасят за отстояване на присъствието ни в световния културен атлас. Присъствие със собствен облик, каквото трябва да продължава да бъде. Ръководството на Академията подкрепя културата – в частност наскоро засилихме сътрудничеството си с Националната музикална академия и предлагаме безплатни концерти в тази историческа зала, а днес, студентите от Консерваторията ще ни поздравят със свои изпълнения.

Предстоящият празник е и повод да се замислим дали правим достатъчно за да сме на равнището на своите предци. Имаме ли поводи за гордост, дали сме се европеизирали достатъчно, запазвайки чистотата и звучността на езика си? Още може да се желае, още е необходимо да се направи, още трябва да се борим. Не е излишно тук да спомена и донякъде срамната дискусия в съвременното ни общество – нужно ли е да се изучава в училище предмет като „Добродетели и религии“? И как се случи тъй, че да се поставя през 2025 г. въпросът има ли християнски добродетели и те трябва ли да се изучават от децата в държава, която е християнизирала и окултурила цяла Югоизточна Европа през средновековието, а езикът ѝ е имал значението на lingua franca за тази част на Стария континент? И – защо Православието, а не друго вероизповедание, изведнъж се превърна в проблем? И необходимо ли е да се припомня на някого, че всъщност азбуките, създадени от Св. св. Кирил и Методий и техните ученици, са най-вече средство за покръстването на огромни маси славяни и евангелизацията чрез Словото Божие, както и че България е първата славяноезична православна страна? Очевидно е необходимо…

Затова от Ръководството на Българската академия на науките предприехме инициативата в зала „Проф. Марин Дринов“ да се произнасят академични проповеди. В рамките на този почин първо поканихме на днешния празник Негово Светейшество Даниил, Патриарх Български и Митрополит Софийски и благодарим дълбоко, че той се отзова на нашата покана.

Дами и господа,

Желая трепетът, с който всеки интелигентен българин чува първите строфи от химна „Върви, народе възродени“, да се запази и през останалите дни на годината, когато в здраве и благополучие пазим и творим знание. Нека закрилниците на Европа Св. св. Кирил и Методий винаги бдят над нас и ни вразумяват, когато се отклоняваме от пътя им, от светлината на науката и от респекта към книжнината. Дано утрешните шествия в цяла България да бъдат поведени от хора, книжовници, защото на тях дължим много и на тях се пада честта да са почетени особено на този ден.

Нека ни е честит Деня на светите братя Кирил и Методий, на българската азбука, просвета, култура и на славянската книжовност!

Да живее Българската академия на науките, да живее България!